L-Isqof t'Għawdex Anton Teuma qal li bħala saċerdot u ragħaj, "b'qalb muġugħa," jitlob maħfra lil dawk li xi darba jew oħra batew xi abbuż fil-kuntest tal-Knisja. Mons. Teuma kiteb ittra miftuħa b'rabta mal-allegati abbużi sesswali fid-Djoċesi t'Għawdex, li fi kliemu, qanqlu "uġigħ, rabja, inċertezza u sentimenti oħra." L-Isqof beda l-ittra tiegħu billi qal li l-ġudizzji personali li jsiru fuq każijiet bħal dawn aktar jistgħu jxekklu t-tiftix għall-verità milli jgħinu. Stqarr li jħoss li hu dmiru "bħala ragħaj u missier" li jirrifletti u jistaqsi dwar xi jrid Alla minna. Spjega li huma ħafna dawk is-saċerdoti u r-reliġjużi li jaqdu l-ministeru tagħhom b'fedeltà u dedikazzjoni, imma jista' jiġri li wħud jispiċċaw biex jabbużaw minn persuni vulnerabbli. Għalhekk huwa talab maħfra lil dawk li setgħu sfaw vittmi ta' dan u lill-familji tagħhom. Minkejja l-kundanna tal-abbuż, l-Isqof wissa wkoll li fil-kundanna, m'għandhiex tinħoloq vittma oħra, din id-darba ta' abbuż li jsir bil-miftuħ u b'mod kollettiv. Spjega li min iwettaq l-abbuż x'aktarx li hu wkoll kien vittma ta' abbuż. "Għalhekk, bħal kull bniedem, anke min jabbuża għandu d-dmir li jħallas għall-għemil ħażin li għamel, imma għandu wkoll id-dritt li jingħatalu s-sapport meħtieġ biex jidħol fi proċess ta' konverżjoni u fejqan." Żied jgħid li jekk lil min jabbuża ma nagħtuhx iċ-ċans li jikkonverti, jaf inkunu qed nirrepetu fuqu dak li għamel hu fuq ħaddieħor. L-Isqof xeħet dawl ukoll fuq il-pubbliċizzazzjoni ta' każijiet bħal dawn fil-midja, u staqsa: "Min jaf ikunx aħjar jekk f'każi simili, l-awtorità assoluta tal-Qorti u l-manija li kollox u dejjem għandu jiġi kkomunikat fil-midja, jiġu ggwidati mill-esperjenza tax-xjenzi psikoloġiċi, biex tiġi mħarsa l-ewwel u qabel kollox l-integrità tal-persuna umana?" Id-Djoċesi t'Għawdex fuq il-każ "Il-Knisja impenjata li ħadd ma jkun vittma ta' xi abbuż" – Id-Djoċesi t'Għawdex "Is-skiet mhux virtù imma arma" Mons. Teuma ngħaqad mal-Papa fil-kundanna tiegħu ta' kull tip ta' abbuż. Huwa appella lil kull min jaf b'xi tip ta' abbuż biex jirrappurtah lill-Pulizija, u biex jekk l-abbuż ikun fil-kuntest tal-Knisja, isir rapport lill-Kummissjoni tas-Safeguarding tal-Kurja (22470950). Fi kliemu, "Fejn hemm l-abbuż, is-skiet mhux virtù iżda l-aktar arma addattata għal min irid ikompli jabbuża. Il-mixja tal-fejqan tal-vittma titlob li ssir ġustizzja u li min jabbuża jpatti għall-għemil ħażin tiegħu. Il-proċess tal-fejqan jitlob ukoll li min jiġi abbużat jidħol f'mixja ta' terapija u sapport psikoloġiku." Għal dan il-għan ġie mniedi helpline konness mas-Safeguarding of Minors – Gozo (79553492) sabiex il-vittmi u qrabathom isibu s-sapport psikoloġiku li għandhom bżonn. L-Isqof tkellem fuq ix-xogħol li qed twettaq is-Safeguarding of Minors – Gozo, fosthom programm ta' formazzjoni u edukazzjoni lit-tfal. Huwa qal li jifhem li aħbarijiet dwar abbużi fil-Knisja jqajmu dubji fil-ġenituri dwar jekk għandhomx jafdaw lil uliedhom biex iservu bħala abbatini, fil-lezzjonijiet tal-katekiżmu jew f'xi ħarġa mal-parroċċa. Hu assigurahom li f'sitwazzjoni bħal din, Alla jrid li s-saċerdoti jieħdu l-formazzjoni kontinwa tagħhom aktar bis-serjetà, u għalhekk, il-Kummissjoni Djoċesana tal-Kleru ħejjiet programm ta' formazzjoni biex is-saċerdoti jkomplu jikbru umanament, spiritwalment u pastoralment. Lil hinn minn dan, is-Safeguarding of Minors – Gozo qed tħejji politiki ċari biex il-ġenituri jkunu jistgħu jserrħu rashom meta jibagħtu lil uliedhom għal attivitajiet bħal dawn. Mons. Teuma temm l-ittra miftuħa tiegħu b'appell lill-ġenituri biex jibqgħu juruhom imħabba u ħeġġa tul ħajjithom kollha, u jibqgħu jindukraw ir-relazzjoni tagħhom magħhom. Intervista mal-Kap tal-Kummissjoni tas-Safeguarding Filmat: Riċerka turi li m'hemmx konnessjoni bejn iċ-ċelibat u l-abbuż Aqra l-ittra miftuħa kollha minn hawn Niżżel